דינה פרוניצ'בה

דינה מירונובנה פרוניצ'בה (ברוסית: Ди́на Миро́новна Про́ничева ; (7 בינואר 1911–1977) הייתה שחקנית בתיאטרון הבובות של קייב ואחת מהניצולים הבודדים מהטבח בבאבי יאר.

== ביוגרפיה ==
נולדה בשם דינה מסטיסלבסקי בצ'רניהיב (אז בתחומי האימפריה הרוסית וכיום באוקראינה). היו לה שני אחים ואחות. בצעירותה עברה עם משפחתה לקייב. שם התחתנה עם ויקטור פרוניצ'ב שהיה רוסי. לזוג ונולדו שני ילדים. עבדה בתיאטרון הבובות של קייב.

שני אחיה גויסו לצבא האדום לאחר פלישת הנאצים לברית המועצות. אחותה והוריה נותרו בקייב ולא הספיקו להימלט ממנה, לפני הכיבוש הנאצי. דינה, אשר התגוררה עם בעלה הרוסי הילדים וחמתה בהתחלה לא זוהתה כיהודייה. על ידי הנאצים. לפי עדותה, כאשר נכנסו הגרמנים לבית, בו התגוררה הראתה להם חמתה סממני דת נוצריים ואמרה שכולם בבית רוסים. הגרמנים עזבו מבלי לעשות כלום. אבל כאשר ב־28 בספטמבר 1941 התפרסמה פקודה לכל היהודים להתאסף במקום מסוים בעיר, החליטה דינה להצטרף אל הוריה ואחותה, כדי לתמוך בהם. היא הובלה יחד עם יהודי קייב אל באבי יאר, גיא הנמצא צפונית-מערבית לעיר, שם טבחו בהם הנאצים. לפי עדותה, בעוד הגרמנים הורו להם להתפשט וירו בהם, היא קפצה לפני שנורתה והסתתרה בין הגופות האחרות. היא קפאה על מקומה בזמן שהגרמנים המשיכו לירות בפצועים ובגוססים. רק בערב יצאה ממחבואה ונמלטה אל מהאזור, תוך התחמקות מפנסי הגרמנים שסרקו אחר ניצולים כדי לרצחם. היא הסתתרה באחד המחסנים בעיר אך הוסגרה לגרמנים על ידי תושבת מקומית. גרמנים העלו אותה על המשאית עם עוד ניצולים שמצאו. במהלך הנסיעה, כאשר עצרה המשאית בצומת דרכים, היא קפצה ממנה ונמלטה. הסתתרה בביתה של בן דוד של בעלה. בפברואר 1942 הלשין עליה אחד מהשכנים לגסטאפו. היא נעצרה נכלאה בבית סוהר, שם הוכתה קשות. כעבור חודש בכלא, נמלטה משם בעזרתו של אחד הסוהרים, אשר היה איש מחתרת אנטי-נאצית. היא הסתתרה בתוך מבנה תיאטרון הבובות, בו עבדה לפני המלחמה. גריגורי אפנסייב, אחד מעובדי הבמה עזר לה להסתתר, הביא מזון ותרופות.

לאחר שחרור העיר בידי הצבא האדום, החלה לחפש את ילידיה ואת בעלה. נודעה לה, כי בעלה נלקח לעבודות כפייה, שם נרצח על ידי הנאצים. היא מצאה את שני ילדיה (בן – ולדימיר ובת – לידיה) בבתי יתומים בעיר. היא התחתנה עם מצילה גריגורי אפנסייב, לאחר שהוא שב מהמלחמה (אפנסייב עצמו שכל את אשתו במהלך הכיבוש הנאצי של קייב). בשנת 1946 העידה במשפט על פשעי המלחמה של המשטרה הגרמנית שנערך בקייב. היא המשיכה לעבוד בתיאטרון הבובות עד יציאתה לפנסיה. בשנות השישים נסעה להעיד במשפט של פושעים נאצים במערב גרמניה. דינה פרוניצ'בה נפטרה ממחלת הכליות בשנת 1977.

עדותה של פרוניצ'בה מופיעה בספרו התיעודי של אנטולי קוזניצוב על הטבח, ומהווה אחת העדויות המצוטטות ביותר.

== קישורים חיצוניים ==
* [https://www.yadvashem.org/he/holocaust/this-month/september/1941-2.html קטע מעדותה של דינה פרוניצ'בה] כפי שמופיע בספרו של קוזנצוב, באתר יד ושם
* 
* [http://cms.education.gov.il/EducationCMS/Units/Heftziba/TuchniyotHinohiyut/MasaShorashim/Tchanim/AlBabiiYar.htm על "באבי- יאר" / קטע מתוך הרומן של אנטולי קוזניצוב: "באבי- יאר"], באתר משרד החינוך
* [https://collections.ushmm.org/search/catalog/pa15588 דינה פרוניצ'בה] ב-United States Holocaust Memorial Museum Photo Archives 
* [https://babel.ua/ru/texts/70443-80-let-nazad-dina-pronicheva-stala-odnoy-iz-28-vyzhivshih-vo-vremya-massovyh-rasstrelov-evreev-v-babem-yaru-rasskazyvaem-ee-istoriyu-i-vpervye-publikuem-foto-iz-semeynogo-arhiva סיפורה של דינה פרוניצ'בה] 

קטגוריה:ילידות 1911
קטגוריה:ניצולות השואה
קטגוריה:יהודיות סובייטיות
קטגוריה:יהודים בשואה: אוקראינה
קטגוריה:ניצולי השואה: אוקראינה
קטגוריה:אוקראיניות שנפטרו ב-1977